連場硬仗唔想跑殘 加州星球今夏無意遠征
2024年05月01日 14:40
東網電視
更多新聞短片
告東尼透露「加州星球」在餘下馬季再無任何遠征計劃。
冠軍賽馬日主隊成績威晒，但有唔少賽駒全力以赴之下，付出唔少體力，好似報咗名安田紀念賽嘅「浪漫勇士」同「遨遊氣泡」，去唔去都係十五十六，仲要等埋呢兩日至決定，不過另一匹今季遠征功臣「加州星球」，告東尼就表明，鎮倉寶响嚟緊餘下馬季，就唔會有再有任何遠征部署。
雖然失落於主席短途獎，但告東尼就透露馬匹復原程度理想，而向來熱衷於派馬遠征嘅大哥大，已經表態不過無論日本或者歐洲，嚟緊呢個馬季，就唔會再有任何遠征計劃，畢竟已經連跑三場G1硬仗，無謂短時間內勞師動眾，一切以馬匹健康為大前提，長線當然先以年尾嘅香港短途錦標為目標。
對於今季仲唔會會再跑，告東尼就仲未有定案，睇番6月仲有1200米嘅沙田銀瓶同埋1400米嘅精英盃可以報名，但兩場國際三級賽屬於讓磅賽，屆時會唔會畀鎮倉寶「加州星球」重磅迎戰，詳細考慮都係無可厚非。